REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

10 Broj: Službeno

03. oktobar 2012. godine

B e o g r a d

B E L E Š K A

sa sastanka predsednika Odbora za dijasporu i Srbe u regionu, Aleksandra

Čotrića i članova Odbora sa Nikolom Janićem predsednikom Srpskog saveza

srpskih udruženja u Švedskoj i Srđanom Mladenovićem, članom saveza i delegatom Skupštine dijaspore

Sastanak je održan u utorak, 02. oktobra 2012. godine u Domu Narodne skupštine, sala 2. sa početkom u 12,00 časova.

Ispred Odbora su prisustvovali: Aleksandar Čotrić, predsednik i članovi: Prof. dr Marko Atlagić, Aleksandra Đurović, Miodrag Linta, dr Janko Veselinović,

dr Dijana Vukomanović, Milan Lapčević, Jelena Travar Miljević i Nevena Stojanović.

Sastanak je otvorio predsednik Odbora za dijasporu i Srbe u regionu Aleksandar Čotrić, pozdravio delegaciju, predstavio prisutne članove Odbora i ukazao na nekoliko stvari značajnih za Odbor, a koje se odnose na njegov delokrug rada. U nadi dobre saradnje sa predstavnicima dijaspore i sunarodnicima, ukazao je na nekoliko elemenata kojima će se rukovoditi u saradnji sa ovim savezom: obeležavanje dvadesetogodišnjice njihovog postojanja, očuvanje identita našeg iseljeništva, kao i osnaženje veze dijaspore u Skandinaviji sa matičnom državom i ovim Odborom. Predsednik je, takođe, izrazio verovanje da su članovi Odbora, bez obzira na stranačka opredeljenja saglasni, kada je ovaj Odbor u pitanju, da u zajedničkom radu budu rukovođeni prvenstveno nacionalnim i državnim interesima. Potom je dao reč g-dinu Nikoli Janiću.

Nikola Janić, predsednik Srpskog saveza srpskih udruženja u Švedskoj je istakao da je ovaj savez najbrojnija organizacija srpske zajednice u Skandinaviji. Trenutno okuplja oko 10 000 članova, od čega je 3000 omladina saveza. U maju 2013.godine obeležiće u Srbiji dvadesetogodišnjicu svog postojanja. Jedan od glavnih ciljeva saveza je objektivno predstavljanje činjenica u vezi sa Srbima i Srbijom. Iskazao je potrebu za unapređenjem saradnje Srba iz dijaspore i regiona sa državom maticom i njenim institucijama, prevazilaženjem podeljenosti unutar dijaspore, a posebno ukazao na potrebu što skorijeg osnivanja Kancelarije Vlade Srbije za saradnju sa dijasporom i Srbima u regionu. Izneo je predlog za podizanje spomen ploče u Jasenovcu i osnivanje Memorijalnog centra u Srbiji, čije finansiranje bi snosila organizacija, udruženja, pojedinci iz dijaspore u Skandinaviji. U predstavljanju Srđana Mladenovića, kao delegata Skupštine dijaspore istakao je potrebu za češćim sazivanjem iste, imajući u vidu da se do sada Skupština dijaspore sastala samo dva puta. Slika o Srbima u svetu, pa samim tim i položaj dijaspore, po njihovim rečima nije dobar, ako se ima u vidu da je vođena medijska antikampanja u tim zemljama, te je neophodno, na načine koji su nam na raspolaganju, izvršiti promenu te slike. Očuvanje i negovanje kulture, folklora naše zemlje se podrazumevaju, po njihovim rečima, ali nisu jedini oblik delovanja i povezivanja sa maticom. Naime, oni smatraju da to povezivanje treba da bude čvršće i bolje. O svim pitanjima koje su pomenuli u razgovoru imaju sačinjenu analizu, koju su obećali da će dostaviti elektronskom poštom u toku naredne nedelje.

Predsednik Odbora Aleksandar Čotrić dao je reč članovima Odbora.U razgovor su se uključili: Milan Lapčević, dr Dijana Vukomanović, dr Janko Veselinović, Prof. dr Marko Atlagić i Miodrag Linta. Što se tiče spomen ploče u Jasenovcu članovi Odbora su imali različita viđenja, te nije bilo jedinstvenog stava oko ovog predloga kojeg je izneo Nikola Janić. Članovi Odbora su istakli da je neophodno uraditi popis dijaspore, tj. pravnih subjekata dijaspore, kako bi Srbija raspolagala ovim važnim podacima. S obzirom da se u nastavnim programima škola u Srbiji ne spominje niti obrađuje dijaspora, trebalo bi aktuelizovati ovaj problem preko Ministarstva prosvete, nauke i tehnološkog razvoja.

Predsednik Odbora za dijasporu i Srbe u regionu Aleksandar Čotrić je zaključujući sastanak ukazao na nekoliko stvari: izrada analize primene Zakona o dijaspori i Srbima u regionu i Zakona o izboru narodnih poslanika, posebno u delu koji se odnosi na glasanje naših ljudi u inostranstvu; aktiviranje radne grupe Odbora na izradi teksta Nacrta zakona o matici iseljenika; poboljšanje strategije u cilju jačanja veze dijaspore sa maticom, a time i povećanja privrednih aktivnosti u zemlji i privlačenja stranih investicija.

Sastanak je završen u 14,00 časova.

BELEŠKU SAČINILA

SEKRETAR ODBORA

Vesna Matić Vukašinović

REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

10 Broj: Službeno

05. oktobar 2012. godine

B e o g r a d

B E L E Š K A

sa sastanka predsednika Odbora za dijasporu i Srbe u regionu, Aleksandra

Čotrića i članova Odbora sa delegacijom Parlamenta Rumunije

Sastanak je održan 04. oktobra 2012. godine u Domu Narodne skupštine , sala 2 sa početkom u 13,15 časova.

Ispred Odbora za dijasporu i Srbe u regionu delgaciju su činili predsednik Odbora Aleksandar Čotrić i članovi: Prof. dr Marko Atlagić, dr Janko Veselinović, Petar Petković i Jelena Travar Miljević.

Predsednik Odbora Aleksandar Čotrić je pozdravljajući delgaciju Parlamenta Rumunije izrazio zahvalnost na podršci koju njihova zemlja pruža Srbiji na njenom putu ka evropskim integracijama kao i doslednom stavu Rumunije o nepriznavanju jednostrano proglašene nezavisnosti Kosova i Metohije. Ističući dugogodišnje dobrosusedske odnose dve zemlje kao i dobru privrednu i ekonomsku saradnju, naglasio je da je položaj srpske nacionalne manjine u Rumuniji zadovoljavajući, kao i da je za poboljšanje položaja kako rumunske, tako i srpske nacionalne zajednice potrebno intenzivirati rad Međuvladine mešovite komisije Srbije i Rumunije za nacionalne manjine. Takođe je ukazao na potrebu zaključivanja sporazuma o obrazovanju pripadnika srpske i rumunske nacionalne manjine na maternjem jeziku. Pominjući pitanje vraćanja srpske imovine, posebno imovine Srpske pravoslavne crkve, predsednik je podsetio i na fondove namenjene obrazovanju , koje ne bi trebalo smanjivati, već podstaći, posebno kada je u pitanju srpska gimnazija „Dositej Obradović“ u Temišvaru.

Šef rumunske delegacije Dan Radu Zatreanu je zahvaljujući se na gostoprimstvu podsetio da kao poslanik Parlamenta Rumunije učestvuje na ovom sastanku prvensveno kao član Odbora za dijasporu rumunskog Parlmenta. Sa nekoliko rečenica upoznao je prisutne sa načinom rada njihovog odbora, a potom izneo razloge njihove posete. Naime, po njegovim rečima, razlog posete je položaj rumunske manjine u Timočkoj krajini i u Vojvodini. Ukazao je na rumunsko poštovanje manjinskih prava uključujući i srpsku nacionalnu manjinu ističući njenu zastupljenost u Parlamentu Rumunije, priznavanje Srpske pravoslavne crkve u Rumuniji (45 verskih objekata, parohija i 5 manastira) i ovom prilikom pribeležio problem za pomenutu srpsku gimnaziju, za koju će se, po njegovim rečima, obezbediti finansijska sredstva. S druge strane očekuje, a na osnovu onoga što je prisutni rumunski ambasador Daniel Banu naveo kao problem, da se rumunskoj nacionalnoj manjini preduzimanjem mera od strane Srbije poboljša položaj, a posebno kada je u pitanju uvođenje nastave na rumunskom jeziku, radio i TV programa na rumunskom jeziku i priznavanje rumunske pravoslavne crkve i podsetio na Protokol po pitanju rumunske nacionalne manjine potpisan između dve zemlje u martu 2012. godine u Briselu.

Predsednik Odbora Aleksandar Čotrić je ukazao na činjenicu da je u Srbiji donet Zakon o nacionalnim savetima nacionalnih manjina 2009. godine, da je u Srbiji crkva odvojena od države, kao i da postoji iskrena namera u ispunjenju obaveza koje je Srbija kao država preuzela. Ukoliko postoje eventualni propusti u kontinuitetu tog procesa, treba shvatiti kao nenamerne, ako se ima u vidu da je ova godina bila izborna godina u Srbiji, i vreme provedeno u predizbornoj kampanji. S obzirom da je u Srbiji završen popis stanovništva, nakon dobijanja rezultata tog popisa, istakao je predsednik Odbora, imaćemo činjenično stanje koliko se tačno građana izjasnilo kao pripadnici koje nacionalne manjine, pa samim tim i koliko rumunske nacionalne manjine ima na prostoru Timočke krajine i Vojvodine. Učesnici sastanka su se složili da treba nastaviti dijalog o unapređenju položaja nacionalnih manjina i izneli inicijative za prevazilaženje otvorenih pitanja . Ukazano je na značaj nastavka saradnje dva parlamenta i njihove uloge u daljem poboljšanju položaja i zaštite prava nacionalnih manjina u Srbiji i Rumuniji.

Sastanak je završen u 14,25 časova, prilikom čega su rumunski parlamentarci uručili predsedniku Odbora za dijasporu i Srbe u regionu Aleksandru Čotriću Plaketu Parlamenta Rumunije.

BELEŠKU SAČINILA

SEKRETAR ODBORA

Vesna Matić Vukašinović

REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

10 Broj:06-3236/12

18. oktobar 2012. godine

B E L E Š K A

sa sastanka predsednika Odbora za dijasporu i Srbe u regionu

Aleksandra Čotrića i članova Odbora sa delegacijom Srpskog

privrednog društva „Privrednik“ iz Hrvatske

Sastanak je održan 17. oktobra 2012. godine u Domu Narodne skupštine , sala 2 sa početkom u 12,00 časova.

Ispred Odbora za dijasporu i Srbe u regionu predstavnike „Privrednik-a“ su primili predsednik Odbora Aleksandar Čotrić i članovi: dr Janko Veselinović, Petar Petković, Jelena Travar Miljević, dr Dijana Vukomanović, Aleksandra Đurović, Miodrag Linta, Milan Lapčević, Milorad Stošić i Nevena Stojanović.

Predsednik Odbora Aleksandar Čotrić je na početku sastanka ukratko upoznao goste sa delokrugom rada Odbora, a posebno kada se radi o poboljšanju položaja i zaštite prava i interesa pripadnika dijaspore i Srba u regionu. Kada je u pitanju položaj srpske zajednice na prostorima bivše Jugoslavije primetio je i problem permanentnog smanjenja broja srpskog življa na tim prostorima, a koje je evidentno shodno uporednom pregledu poslednjih popisa stanovništva, kako u Hrvatskoj, tako i u drugim zemljama bivše Jugoslavije. Naglašavajući da je upoznat sa zalaganjima „Privrednik-a“ u pružanju pomoći, tj. stipendiranju mladih i talentovanih srednjoškolaca i studenata iz ruralnih područja, čije materijalno stanje je na nezavidnom nivou, predsednik Odbora Aleksandar Čotrić je dao reč predstavnicima Privrednog društva „Privrednik“.

Predsednik „Privrednik-a“ Nikola Lunić se u ime predstavnika Društva zahvalio na prijemu i izneo nekoliko pojedinosti o radu kao i poteškoćama sa kojima se „Privrednik“ susreće. Najpre je ukazao na značaj školovanja i ulaganja u mlade srpske talente, kao faktor oživljavanja srpske elite i očuvanja nacionanog i kulturnog identiteta srpske zajednice na tim prostorima. S druge strane, naglasio je da u Društvu rade volonterski, da finansiranje dolazi uglavnom iz donatorskih sredstava, kao i i da je nedovoljno, ako se ima u vidu da se po generaciji stipendira između 35-50 učenika/studenata, te budžetska sredstva pokrivaju samo deo, a potrebe po generaciji su tri puta veće. Problem sa finansiranjem ne bi postojao ukoliko bi se imovina „Privrednik-a“ vratila od strane Hrvatske države. Ta imovina, po njegovim rečima, podrazumeva nekretnine, čije bi vraćanje samo u Zagrebu bilo i više od dovoljnog za kontinuirani izvor finansija, čime bi se mogao stipendirati mnogo veći broj srpskih đaka u Hrvatskoj, koji su aplicirali za stipendiju. S druge, strane napomenuo je problem zbog čega Hrvatska država nije vratila imovinu „Privrednik-u“, iako je usvojila zakon kojim se reguliše povraćaj imovine. Naime, njihovim zakonom izuzeta su ona pravna lica, koja kontinuirano nisu postojala i radila od 1945. godine naovamo. Kako postojanje „Privrednik-a“ datira od 1897. godine i kako je njegov kontinuitet u radu prekidan, a obnovljen 1993. godine, zakonski pravo na povraćaj ne postoji, ali po njegovim rečima, postoji drugi, već primenjen način – **darovnica,** kojim Hrvatska država može da daruje neku nekretninu određenom Društvu. Dakle, to bi bio politički aspekt razmatranja ovog problema, koji bi mogao da se reši isključivo bilateralnim razgovorima na najvišem nivou između Srbije i Hrvatske. S obzirom na vremenski aspekt u rešavanju ovog problema, Lunić je izneo predlog za organizaciju donatorskog skupa, kako bi se za ovu godinu prikupila potrebna sredstva u svrhu navedenog stipendiranja. U razgovoru je Igor Radeka, predsednik Upravnog odbora „Privrednik“ istakao i problem male zastupljenosti srpske zajednice u hrvatskim medijima.

Članovi Odbora su se uključili u razgovor, najpre postavljajući pitanje gostima koliki je dosadašnji učinak u pomoći Srbije prema srpskoj zajednici, posebno srpskoj omladini u Hrvatskoj i kako vide načine na koje bi država matica i Odbor za dijasporu i Srbe u regionu mogao njima da pomogne. Pružajući otvorenu podršku Srpskom privrednom društvu „Privrednik“, u nastojanjima da omoguće opstanak mladih pripadnika srpske zajednice u Hrvatskoj, članovi Odbora za dijasporu i Srbe u regionu su izrazili spremnost da pospeše što bolju komunikaciju i u okviru svojih nadležnosti pomognu u rešavanju problema srpske zajednice u Hrvatskoj.

Predsednik Odbora Aleksandar Čotrić je sumirajući navode iz razgovora u zaključku sastanka naveo nekoliko bitnih elemenata za rešavanje pomenutih problema Srpskog privrednog društva „Privrednik“ iz Hrvatske. U tom smislu predstavnici „Privrednika“ treba da dostave Odboru za dijasporu i Srbe u regionu svoj „Projekat“ koji obuhvata istorijat „Privrednik“-a, probleme sa kojima se susreće, kao i predloge za rešavanje istih, a koji bi u prilogu uz belešku sa sastanka bio prosleđen od strane Odbora za dijasporu i Srbe u regionu predsedniku Republike Srbije, premijeru i resornim ministarstvima, tj. Ministarstvu prosvete, nauke i tehnološkog razvoja i Ministarstvu omladine i sporta. Ova dva ministarstva bi eventualno mogla da razmotre, a shodno raspoloživim sredstvima u njihovom budžetu, uvođenje stavke za finansiranje srpske talentovane omladine u Hrvatskoj. Zbog toga će beleška biti prosleđena i skupštinskom Odboru za obrazovanje, nauku, tehnološki razvoj i informatičko društvo. Takođe, ova beleška će biti prosleđena i Kancelariji za dijasporu i Srbe u regionu, odmah po njenom formiranju i izboru direktora Kancelarije, a sve u cilju da se najpre obezbedi sastanak predstavnika „Privrednik“-a sa njima, kako bi se imali u vidu kada se bude raspisivao konkurs za dodelu sredstava iz Budžetskog fonda za dijasporu i Srbe u regionu.

Sastanak je završen u 13,40 časova.

BELEŠKU SAČINILA

SEKRETAR ODBORA

Vesna Matić Vukašinović